सूख चुके तालाब में बोटिंग कराएगा नगर निगम
शहर में डेढ़ दर्जन से अधिक तालाब अभी भी अस्तित्व में हैं, पर अधिकांश में जल संग्रहण नहीं होने के कारण सूखे की नौबत है। निस्तारी के लिए अधिकांश लोग पहले से ही तालाबों का उपयोग बंद हो चुके हैं। भू-जलस्तर मेंटेन करने में इनकी भागीदारी होती थी। अब पानी नहीं होने के कारण कई तालाबों में सूखे की स्थिति है। शहर के दो प्रमुख तालाब रमसगरी और मकई तालाब पर ही नगर निगम पिछले कुछ वर्षाें में 6 करोड़ से अधिक खर्च कर चुका है। दोनों ही तालाबों में निगम की बोट चलाने की योजना है पर अभी तो तालाब सूखकर मैदान बन चुके हैं और बच्चे यहां खेलते नजर आते हैं।
दोनों ही तालाबों में सौंदर्यीकरण हुआ है और यहां पर ही शहर की घनी आबादी वाली बस्ती है। इन तालाबों को संवारने और विकसित करने की जो स्कीम बनी थी, उस पर पूर्णतया अमल होना अभी बाकी है। इस खर्च से यहां गार्डन, पाथवे का निर्माण हुआ है। साथ ही दोनों तालाबों का गहरीकरण भी किया गया है। इन्हीं तालाबाें में पानी नाममात्र का है। रमसगरी तालाब के गहरीकरण के सालों बाद भी यहां पानी भरने के लिए प्लानिंग ही चल रही है। सौंदर्यीकरण के दौरान निगम ने दावा किया था कि यहां बोटिंग सुविधा भी उपलब्ध कराई जाएगी, लेकिन बोटिंग के लिए काफी मात्रा में पानी की जरूरत है। यहां सूखा खत्म करने के लिए ही पानी नहीं है।
जल्द भरेंगे पानी
रमसगरी तालाब एवं अन्य तालाबों में पानी भरने के उपाय जल्द किए जाएंगे। तालाबों में पानी भरने के अलावा जरूरी सौंदर्यीकरण एवं गहरीकरण को लेकर निगम गंभीर है। जल्द ही इस ओर सार्थक काम किए जाएंगे। अर्चना चौबे, महापौर ननि
सूखे पड़े मकई तालाब में इन दिनों बच्चे क्रिकेट खेल रहे हैं।
hin_Deva hin_Deva hin_Deva hin_Deva hin_Deva hin_Deva